[pic] | EUROOPAN YHTEISÖJEN KOMISSIO | Bryssel 10.12.2008 KOM(2008) 859 lopullinen KOMISSION TIEDONANTO EUROOPAN PARLAMENTILLE JA NEUVOSTOLLE monivuotisen rahoituskehyksen (2007–2013) tarkistamisesta Ehdotus: EUROOPAN PARLAMENTIN JA NEUVOSTON PÄÄTÖS talousarviota koskevasta kurinalaisuudesta ja moitteettomasta varainhoidosta 17 päivänä toukokuuta 2006 tehdyn toimielinten sopimuksen muuttamisesta monivuotisen rahoituskehyksen osalta KOMISSION TIEDONANTO EUROOPAN PARLAMENTILLE JA NEUVOSTOLLE monivuotisen rahoituskehyksen (2007–2013) tarkistamisesta Euroopan laajuisiin energiaverkkoyhteyksiin ja laajakaistainfrastruktuuriin liittyvien hankkeiden rahoittaminen osana Euroopan talouden elvytyssuunnitelmaa Tämä tiedonanto sisältää ehdotuksen monivuotisen rahoituskehyksen, jäljempänä ’rahoituskehys’, tarkistamiseksi talousarviota koskevasta kurinalaisuudesta ja moitteettomasta varainhoidosta 17. toukokuuta 2006 tehdyn toimielinten sopimuksen, jäljempänä ’toimielinten sopimus’, 21–23 kohdan mukaisesti. Toimielinten sopimuksen 21 kohdassa määrätään, että komissio voi ehdottaa rahoituskehyksen tarkistamista omien varojen enimmäismäärän puitteissa, jos syntyy ennakoimaton tilanne. Sopimuksen 22 kohdan mukaan, jos rahoituskehyksen tarkistus on enintään 0,03 prosenttia suhteessa Euroopan unionin BKTL:oon, se hyväksytään budjettivallan käyttäjien yhteisellä päätöksellä Euroopan yhteisön perustamissopimuksen 272 artiklan 9 kohdan viidennessä alakohdassa määrättyjen äänestyssääntöjen mukaisesti. Jos rahoituskehyksen tarkistus on suurempi kuin 0,03 prosenttia suhteessa Euroopan unionin BKTL:oon, se hyväksytään budjettivallan käyttäjien yhteisellä päätöksellä edellyttäen, että neuvoston hyväksyntä on yksimielinen. Toimielinten sopimuksen 23 kohdassa määrätään seuraavista erityisehdoista, joita toimielinten on noudatettava: 1. Toimielimet tarkastelevat mahdollisuuksia menojen uudelleenkohdentamiseen tarkistettavana olevaan otsakkeeseen sisältyvien ohjelmien kesken erityisesti määrärahojen odotettavissa olevan vajaakäytön perusteella. Kyseisen otsakkeen ylärajan puitteissa olisi pyrittävä osoittamaan määrä, joka on merkittävä osa uusista suunnitelluista menoista sekä absoluuttiselta arvoltaan että suhteelliselta osuudeltaan. 2. Toimielimet tarkastelevat lisäksi mahdollisuuksia korvata jonkin otsakkeen ylärajan ylittäminen alentamalla jonkin toisen otsakkeen ylärajaa. 3. Rahoituskehyksen pakollisten menojen tarkistus ei saa vähentää ei-pakollisiin menoihin käytettävää määrää.[1] 4. Tarkistettaessa on aina säilytettävä asianmukainen suhde maksusitoumusten ja maksumääräysten välillä. 1. ENNAKOIMATTOMAN TILANTEEN AIHEUTTAMA LISÄRAHOITUSTARVE Komissio esitti 26. marraskuuta 2008 kattavan ehdotuksen Euroopan talouden elvytyssuunnitelmaksi[2]. Suunnitelmalla pyritään vastaamaan finanssikriisin seurauksena Euroopan taloutta uhkaavaan taantumaan hyödyntämällä koordinoidusti kaikkia EU:n ja sen jäsenvaltioiden käytettävissä olevia välineitä. Nykyisen laajuinen maailman rahoitusmarkkinoiden ja maailmantalouden kriisi voidaan katsoa 17. toukokuuta 2006 tehdyn toimielinten sopimuksen[3] 21 kohdassa tarkoitetuksi ennakoimattomaksi tilanteeksi. Kriisiin on vastattava viipymättä toteuttamalla pitkälle tähtääviä, oikein kohdennettuja toimia. Tällaisia toimia ehdotetaan Euroopan talouden elvytyssuunnitelmassa. Suunnitelmassa esitetään koodinoituja finanssipoliittisia elvytystoimia, joihin on tarkoitus käyttää noin 200 miljardia euroa eli 1,5 prosenttia EU:n BKT:sta. Jäsenvaltioiden talousarvioista rahoitettavien toimien osuus on noin 170 miljardia euroa ja EU:n talousarviosta ja Euroopan investointipankin rahoituksella katettavien EU:n tason toimien osuus noin 30 miljardia euroa. Suunnitelman mukaan EU osallistuu elvytykseen osoittamalla vuosina 2009 ja 2010 yhteensä 5 miljardia euroa lisärahoitusta energiaverkkoyhteyksien ja laajakaistainfrastruktuurin parantamiseen. Näillä osa-alueilla tehtävät investoinnit ovat osa merkittävää rakennemuutosta, jota tarvitaan siirryttäessä vähäpäästöiseen talouteen. EU hyötyy näiden investointien nopeuttamisesta sekä välittömästi että pitkällä aikavälillä. Komissio noudattaa 17. toukokuuta 2006 tehdyn toimielinten sopimuksen mukaista budjettikuria kaikilta osin myös vastaisuudessa. Laajuudeltaan ennennäkemättömän talouskriisin vuoksi se ehdottaa kuitenkin, että sellaiset rahoituskehyksen otsakkeiden enimmäismäärien puitteissa käytettävissä olevat määrät, jotka muutoin jäisivät käyttämättä, otetaan nyt käyttöön. 2. Mahdollisuudet menojen uudelleen kohdentamiseen otsakkeessa 1 a Komissio on toimielinten sopimuksen 23 kohdan mukaisesti tarkastellut, voidaanko tarkistettavana olevan otsakkeen ohjelmien menoja kohdentaa uudelleen ohjelmien kesken. Se on tässä yhteydessä ottanut huomioon etenkin määrärahojen odotettavissa olevan vajaakäytön. Tarkastelun perusteella näyttää siltä, että kaikki ohjelmat ja niihin osoitetut määrärahat on hyväksytty suunnitelmien mukaisesti, joten määrärahojen merkittävä uudelleenkohdentaminen ei tällä hetkellä ole mahdollista vuotuisten enimmäismäärien puitteissa. Tässä ehdotetulla tarkistuksella on tarkoitus osoittaa Euroopan taloutta koskevan elvytyssuunnitelman mukaisesti lisärahoitusta vähäpäästöiseen talouteen siirtymistä varten ilman, että samalla supistetaan muiden otsakkeesta 1 a rahoitettavien ensisijaisten ohjelmien ja toimien määrärahoja. Toimielinten sopimuksen 13 kohdan mukaan toimielinten on varmistettava, että enimmäismääriin nähden jätetään ”riittävästi liikkumavaraa”. Tuoreimmassa rahoitussuunnitelmassa[4] otsakkeen 1 a vuosien 2009–2013 kokonaisliikkumavara on yhteensä 684 miljoonaa euroa. Komissio katsoo toimielinten sopimuksen 13 kohdan perusteella, ettei otsakkeessa 1 a olevaa liikkumavaraa voida käyttää Euroopan talouden elvytyssuunnitelman mukaisten lisätoimien rahoittamiseen. 3. Mahdollisuus kompensoida yhden otsakkeen enimmäismäärän korotus supistamalla toisen otsakkeen enimmäismäärää Komissio katsoo, että otsakkeen 2 ”Luonnonvarojen suojelu ja hallinta” liikkumavarasta voidaan ottaa 5 000 miljoonaa euroa otsakkeeseen 1 a ”Kasvua ja työllisyyttä edistävä kilpailukyky”. Otsakkeessa 2 käytettävissä tai odotettavissa oleva liikkumavara on vuonna 2008 yhteensä 3 600 miljoonaa euroa ja vuonna 2009 yhteensä 3 850 miljoonaa euroa. Vuoden 2009 runsas liikkumavara on seurausta lähinnä kyseisenä vuonna saataviksi ennakoitujen (1 050 miljoonaa euroa) ja vuodelta 2008 siirrettävien (1 340 miljoonaa euroa) käyttötarkoitukseensa sidottujen tulojen suuresta määrästä. Liikkumavaraa lisää myös se, että markkinoihin liittyviä menoja on hyvin vähän. Komissio ehdottaa sen vuoksi, että otsakkeen 1 a maksusitoumusmäärärahojen vuotuista enimmäismäärää kasvatetaan vuoden 2009 osalta 3 000 miljoonalla ja vuoden 2010 osalta 2 000 miljoonalla eurolla. Tämä lisäys kompensoidaan supistamalla otsakkeen 2 maksusitoumusmäärärahojen vuotuista enimmäismäärää vuoden 2008 osalta 3 500 miljoonalla ja vuoden 2009 osalta 1 500 miljoonalla eurolla. Tällä päätöksellä ei vaaranneta yhteistä maatalouspolitiikkaa varten tarvittavaa rahoitusta. Komissio sitoutuu toteuttamaan kaikki tarvittavat toimenpiteet varmistaakseen, että maatalousmenoista ja niiden rahoituksesta tehtyjä päätöksiä, myös sopimusta maatalouspolitiikan kokonaistarkistuksesta, noudatetaan otsakkeeseen 2 tehtävästä vähennyksestä huolimatta. 4. Asianmukaisen suhteen säilyttäminen maksusitoumusmäärärahojen ja maksumäärärahojen välillä Toimielinten sopimuksen 23 kohdassa edellytetään lisäksi, että kaikissa tarkistuksissa säilytetään asianmukainen suhde maksusitoumusmäärärahojen ja maksumäärärahojen välillä. Käytännössä tämä tarkoittaa, että maksumäärärahojen vuotuisia enimmäismääriä olisi tarkistettava seuraavassa taulukossa esitetyllä tavalla. Tarkistus perustuu otsakkeeseen 1 a lisättyjä maksusitoumusmäärärahoja vastaavien maksujen suoritusaikatauluun ja otsakkeen 2 maksusitoumusmäärärahoihin tehtyä vähennystä vastaavaan maksujen vähentymiseen. Maksumäärärahat yhteensä (milj. euroa käypinä hintoina) | 2007 |2008 |2009 |2010 |2011 |2012 |2013 | 2007–2013 | | - toimielinten sopimuksen mukainen nykyinen enimmäismäärä[5] |122 190 |129 681 |123 858 |133 505 |133 452 |140 200 |142 408 | 925 294 | | - tarvittava muutos |0 |–3 500 |–1 110 |1 070 |1 590 |1 450 |500 | 0 | | Muutoksella ei ole vaikutusta talousarvioon. 5. YHTEENVETO RAHOITUSKEHYKSEN EHDOTETUSTA TARKISTUKSESTA Seuraavassa taulukossa on yhteenveto rahoituskehyksen enimmäismääriin ehdotetuista muutoksista. Määrät on ilmoitettu käypinä hintoina. Maksusitoumusmäärärahat(miljoonaa euroa) |2007 |2008 |2009 |2010 |2011 |2012 |2013 | 2007–2013 | |Otsake 1 a – Kasvua ja työllisyyttä edistävä kilpailukyky | 0 |0 |3 000 |2 000 |0 |0 |0 | 5 000 | |Otsake 2 – Luonnonvarojen suojelu ja hallinta | 0 |–3 500 |–1 500 |0 |0 |0 |0 | –5 000 | |Maksusitoumusmäärärahojen muutos yhteensä | 0 |–3 500 |1 500 |2 000 |0 |0 |0 |0 | |Maksumäärärahojen muutos yhteensä | 0 |–3 500 |–1 110 |1 070 |1 590 |1 450 |500 |0 | | Kun nämä muutokset otetaan huomioon, saadaan jäljempänä esitetty rahoituskehys (käypinä hintoina). Rahoituskehyksen tarkistamisesta tehtävässä virallisessa päätöksessä on viitattava toimielinten sopimukseen sisältyvään perustaulukkoon, jossa määrät on ilmoitettu vuoden 2004 kiinteinä hintoina. Käypinä hintoina ilmoitetut määrät on sen vuoksi muutettava vuoden 2004 kiinteiksi hinnoiksi käyttämällä kiinteää 2 prosentin vuosideflaattoria toimielinten sopimuksen 16 kohdan mukaisesti. EUROOPAN TALOUDEN ELVYTYSSUUNNITELMAN PERUSTEELLA TARKISTETTU VUOSIEN 2007–2013 RAHOITUSKEHYS (miljoonaa euroa käypinä hintoina) [pic] Ehdotus: EUROOPAN PARLAMENTIN JA NEUVOSTON PÄÄTÖS talousarviota koskevasta kurinalaisuudesta ja moitteettomasta varainhoidosta 17 päivänä toukokuuta 2006 tehdyn toimielinten sopimuksen muuttamisesta monivuotisen rahoituskehyksen osalta EUROOPAN PARLAMENTTI JA EUROOPAN UNIONIN NEUVOSTO, jotka ottavat huomioon talousarviota koskevasta kurinalaisuudesta ja moitteettomasta varainhoidosta 17 päivänä toukokuuta 2006 tehdyn toimielinten sopimuksen[6] ja erityisesti sen 21 kohdan, 22 kohdan ensimmäisen ja toisen alakohdan ja 23 kohdan, ottavat huomioon komission ehdotuksen[7], sekä katsovat seuraavaa: (1) Komissio antoi 26 päivänä marraskuuta 2008 Eurooppa-neuvostolle tiedonannon Euroopan talouden elvytyssuunnitelmasta[8], jolla pyritään vastaamaan finanssikriisin seurauksena Euroopan taloutta uhkaavaan taantumaan hyödyntämällä koordinoidusti kaikkia Euroopan unionin ja sen jäsenvaltioiden käytettävissä olevia välineitä. Nykyisen laajuinen maailman rahoitusmarkkinoiden ja maailmantalouden kriisi voidaan katsoa 17 päivänä toukokuuta 2006 tehdyn toimielinten sopimuksen 21 kohdassa tarkoitetuksi ennakoimattomaksi tilanteeksi. (2) Suunnitelmassa esitetään koodinoituja finanssipoliittisia elvytystoimia, joihin on tarkoitus käyttää noin 200 miljardia euroa eli 1,5 prosenttia EU:n BKT:sta siten, että jäsenvaltioiden talousarvioista rahoitettavien toimien osuus on noin 170 miljardia euroa ja EU:n talousarviosta ja Euroopan investointipankin rahoituksella katettavien EU:n tason toimien osuus noin 30 miljardia euroa. (3) Suunnitelman mukaan Euroopan unioni osallistuu elvytykseen osoittamalla vuosina 2009 ja 2010 yhteensä 5 miljardia euroa lisärahoitusta energiaverkkoyhteyksien ja laajakaistainfrastruktuurin parantamiseen. Näiden investointien nopeuttamisesta osana merkittävää, vähäpäästöiseen talouteen siirtymiseksi toteutettavaa rakennemuutosta saadaan Euroopan unionissa sekä välitöntä että pitkäaikaista hyötyä. (4) Otsakkeen 1 a enimmäismäärään tarvittava lisäys voidaan kompensoida supistamalla otsakkeen 2 ”Luonnonvarojen suojelu ja hallinta” vuosien 2008 ja 2009 enimmäismääriä. (5) Jotta maksusitoumusten ja maksujen välinen suhde säilytettäisiin asianmukaisena, maksumäärärahojen vuotuisia enimmäismääriä olisi tarkistettava. (6) Talousarviota koskevasta kurinalaisuudesta ja moitteettomasta varainhoidosta 17 päivänä toukokuuta 2006 tehdyn toimielinten sopimuksen liitettä I olisi sen vuoksi muutettava, OVAT PÄÄTTÄNEET SEURAAVAA: Ainoa artikla Talousarviota koskevasta kurinalaisuudesta ja moitteettomasta varainhoidosta 17 päivänä toukokuuta 2006 tehdyn toimielinten sopimuksen liite I korvataan tämän päätöksen liitteellä. Tehty Brysselissä, Euroopan parlamentin puolesta Neuvoston puolesta Puhemies Puheenjohtaja LIITE RAHOITUSKEHYS 2007–2013 (tarkistettu) [pic] [1] Ehtoa ei sovelleta tähän ehdotukseen. [2] KOM(2008) 800 lopullinen. [3] Euroopan parlamentin, neuvoston ja komission välinen toimielinten sopimus, tehty 17 päivänä toukokuuta 2006, talousarviota koskevasta kurinalaisuudesta ja moitteettomasta varainhoidosta (EUVL C 139, 14.6.2006, s. 1). [4] SEC(2008) 514, toukokuu 2008. [5] EUVL L 128, 16.5.2008, s. 8 ja 9. [6] EUVL C 139, 14.6.2006, s. 1. [7] KOM(2008)…. [8] KOM(2008) 800 lopullinen.